Кешеләр үҙҙәренең ваҡ-төйәк мәшәҡәттәрен бөтөрһөн, бигерәк тә бесәнен өйһөн, утынын әҙерләп ҡалһын тигәндәй, көндәр ҡоро торҙо. Халыҡ ҡәҙимге тормошо менән йәшәне: бала-саға, йәш килендәр көтөү ҡыуҙы, кистәрен ҡаршыланы, йәшелсә, картуф баҡсаһында булашты. Йәштәр эңерҙәрен клуб урамында туп һуҡты. Күҙ бәйләнгәнсе сырсыуҙар тымыр тимә. Торараҡ уға гармун моңо ҡушыла, йыр, көлөү тауыштары яңғырай. Йылға буйындағы ялбыр тирәктәр араһында усаҡ яна, йүгерешкән-бейешкән кәүҙәләр күҙгә салына.